b'\n_START_ARTICLE_\nJuana Acosta\n_START_SECTION_\nBiografia\n_START_PARAGRAPH_\nJuana ha treballat tant a la petita i gran pantalla, com tamb\xc3\xa9 en el teatre. En aquest \xc3\xbaltim mitj\xc3\xa0 no \xc3\xa9s que el seu treball sigui molt extens, per\xc3\xb2 ha representat obres com "Convulsiones" i "Los demonios", ambdues de Pavel Nowisky, aix\xc3\xad com "Nuestro pueblo", del prestigi\xc3\xb3s Juan Carlos Corazza. El seu debut televisiu va tenir lloc l\'any 1995, en participar en "Mascarada", a la qual va seguir, ja l\'any 1999, "La dama del pantano" i, l\'any 2000, "La reina de Queens"._NEWLINE_L\'actriu ha participat en moltes s\xc3\xa8ries espanyoles com "Javier ya no vive solo", "Polic\xc3\xadas, en el coraz\xc3\xb3n de la calle", "El comisario", "G\xc3\xa9nesis, en la mente del asesino", o "Mujeres asesinas". La popularitat li va arribar l\'any 2008, quan es va incorporar a  la s\xc3\xa8rie "Hospital Central", en qu\xc3\xa8 va estar fins a l\'any 2009 interpretant el paper de la doctora Sofia Carrillo, una resident sota la tutela de Lola, amb qui no es porta gens b\xc3\xa9. El seu personatge \xc3\xa9s una noia molt ambiciosa a la qual li agrada actuar pel seu compte sense estar sota la responsabilitat de ning\xc3\xba._NEWLINE_D\'entre la resta de s\xc3\xa8ries en qu\xc3\xa8 ha treballat podem destacar "Adolfo Su\xc3\xa1rez" o "Hispania, la leyenda". Pel que fa a la pantalla gran, l\'actriu va debutar-hi l\'any 1998, en la pel\xc2\xb7l\xc3\xadcula "Golpe de estadio", dirigida per Sergio Cabrera. En la seva filmografia figuren molts t\xc3\xadtols, com "Es mejor ser rico que pobre", "Juegos bajo la luna","Canciones de invierno", "Diario de un skin", "A golpes", "Los 2 lados de la cama", "El asesino del parking" o "Una hora m\xc3\xa1s en Canarias", entre altres._NEWLINE_Quant a la seva vida personal, \xc3\xa9s la parella del tamb\xc3\xa9 actor Ernesto Alterio, amb el qual t\xc3\xa9 una filla. \xc3\x89s doncs cunyada de Malena Alterio i jove d\'H\xc3\xa9ctor Alterio. La seva germana \xc3\xa9s l\'actriu Valentina Acosta.'